title: Vykonávacie nariadenie Komisie (EÚ) 2018/1048 z 18. júla 2018, ktorým sa stanovujú požiadavky na využívanie vzdušného priestoru a prevádzkové postupy týkajúce sa výkonnostnej navigácie

text:
                  26.7.2018

                  SK

                  Úradný vestník Európskej únie

                  L 189/3

         VYKONÁVACIE NARIADENIE KOMISIE (EÚ) 2018/1048
         z 18. júla 2018,
         ktorým sa stanovujú požiadavky na využívanie vzdušného priestoru a prevádzkové postupy týkajúce sa výkonnostnej navigácie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 8b ods. 6,
         keďže:

                     (1)

                     Neustály rast leteckej dopravy kladie čoraz väčšie nároky na využívanie dostupného vzdušného priestoru, čím sa zvyšuje potreba využívať ho čo najefektívnejšie a najúčinnejšie. Poskytovanie manažmentu letovej prevádzky/leteckých navigačných služieb (ATM/ANS) s využitím výkonnostnej navigácie (PBN) môže znamenať prínosy v oblasti bezpečnosti, kapacity a efektívnosti vďaka optimalizácii tratí letových prevádzkových služieb a postupov priblíženia podľa prístrojov. Mali by sa stanoviť harmonizované požiadavky na využívanie vzdušného priestoru a prevádzkové postupy týkajúce sa PBN s cieľom dosiahnuť tieto prínosy a zlepšiť fungovanie európskej siete manažmentu letovej prevádzky.

                     (2)

                     Tieto požiadavky a postupy týkajúce sa PBN by mali vychádzať z pravidiel, ktoré vypracovala Medzinárodná organizácia civilného letectva (ICAO), a ich vykonávanie by malo byť v súlade s plánom ICAO globálnej leteckej navigácie (2) a európskym riadiacim plánom ATM (3).

                     (3)

                     V prílohe k vykonávaciemu nariadeniu Komisie (EÚ) č. 923/2012 (4), a najmä v jej bode SERA.5015 písm. a), v prílohe III k nariadeniu Komisie (EÚ) č. 965/2012 (5), a najmä v jej bode ORO.GEN.110 písm. d), v článku 9 ods. 1 nariadenia (ES) č. 216/2008, ktoré sa vykonáva prílohou I k nariadeniu Komisie (EÚ) č. 452/2014 (6), a najmä v jej bode TCO.205, sa vyžaduje, aby bolo lietadlo vybavené a letová posádka náležite kvalifikovaná na prevádzku po plánovanej trati alebo plánovaným postupom. Uvedené požiadavky by mali byť doplnené o spoločné požiadavky na využívanie vzdušného priestoru, v ktorých sa spresnia príslušné letové postupy a trate.

                     (4)

                     Od vykonávania PBN pri vysokej hustote v koncovej riadenej oblasti podľa vykonávacieho nariadenia Komisie (EÚ) č. 716/2014 (7) sa očakáva, že sa ňou zlepší presnosť približovacej trajektórie a uľahčí sekvencovanie dopravy v skoršom štádiu, čím sa umožní zníženie spotreby paliva a vplyvu na životné prostredie vo fázach klesania a príletu. Na uľahčenie vykonávania by mali byť požiadavky tohto nariadenia v súlade s požiadavkami vykonávacieho nariadenia (EÚ) č. 716/2014.

                     (5)

                     Keďže z hľadiska bezpečnosti a nákladovej efektívnosti sa podporuje zavádzanie priblížení s minimami výkonnosti kurzového majáka s vertikálnym vedením (LPV), malo by sa podporovať využívanie systémov so satelitným rozšírením (SBAS), najmä formou Európskej geostacionárnej navigačnej prekrývacej služby (EGNOS). Avšak postupy priblíženia využívajúce iné schopnosti PBN by sa mali uľahčiť tým, že sa okrem LPV stanovia aj iné minimá pre priblíženie.

                     (6)

                     Pri príprave plánu skvalitnenia európskej siete tratí sa má manažér siete uvedený v nariadení Komisie (EÚ) č. 677/2011 (8) podľa uvedeného nariadenia opierať o postup kooperatívneho rozhodovania. Preto pokiaľ ide o poskytovanie ATM/ANS v súlade s týmto nariadením, manažér siete by mal koordinovať svoju činnosť s poskytovateľmi ATM/ANS, najmä s cieľom zabezpečiť, aby boli trate ATS používané na účely prechodu do traťovej siete alebo z nej v súlade so špecifikáciou pre obsluhované trate štandardného odletu podľa prístrojov (SID) a štandardného príletu podľa prístrojov (STAR).

                     (7)

                     Požiadavky na poskytovateľov ATM/ANS týkajúce sa vykonávania PBN podľa tohto nariadenia by mali zahŕňať najmä primerané požiadavky týkajúce sa vykonávania postupov 3D priblíženia na všetkých koncoch prístrojových dráh, a pokiaľ títo poskytovatelia zriadili trate SID alebo STAR, požiadavky týkajúce sa vykonávania na týchto tratiach. Uloženie uvedených požiadaviek by však mohlo mať v určitých situáciách vážne nepriaznivé následky, ktoré by boli výraznejšie než potenciálne prínosy v oblasti bezpečnosti, kapacity a efektívnosti. Preto by poskytovatelia ATM/ANS v týchto situáciách mali mať možnosť odchýliť sa od uvedených požiadaviek a namiesto nich podliehať určitým alternatívnym požiadavkám, ktoré sú vhodnejšie pre tieto špecifické situácie, pričom by sa naďalej snažili dosiahnuť dané prínosy v čo najväčšej možnej miere.

                     (8)

                     Okrem toho by sa v záujme bezpečného a plynulého prechodu malo poskytovateľom ATM/ANS umožniť poskytovať služby aj inými prostriedkami než použitím PBN v súlade s požiadavkami tohto nariadenia počas primeraného časového obdobia. Od 1. júna 2030 by im to však už nemalo byť umožnené inak ako prostredníctvom výnimočných opatrení vzhľadom na potrebu racionalizovať poskytovanie ATM/ANS a vyhnúť sa zbytočným nákladom, najmä v prípade používateľov vzdušného priestoru, ktoré vyplývajú z existencie viacerých vrstiev navigačnej infraštruktúry.

                     (9)

                     V záujme bezpečnosti by sa mal zaistiť plynulý a koordinovaný prechod na poskytovanie ATM/ANS využívajúcich výkonnostnú navigáciu v súlade s požiadavkami tohto nariadenia. Poskytovatelia ATM/ANS by preto mali včas a účinne prijať všetky potrebné opatrenia na dosiahnutie tohto cieľa. Súčasťou týchto opatrení by malo byť vytvorenie plánu prechodu, ktorý by mal každý poskytovateľ aktualizovať tak, aby zohľadňoval aktuálny vývoj situácie týkajúci sa prechodu. Tieto plány prechodu a všetky ich aktualizácie, ktoré sú významné v tom zmysle, že majú za následok podstatné zmeny plánov a sú schopné značne ovplyvniť záujmy zainteresovaných strán, by sa mali stanoviť po konzultáciách so zainteresovanými stranami s cieľom zabezpečiť, aby sa v prípade potreby zobrali do úvahy ich názory, a po schválení príslušným orgánom s cieľom zabezpečiť súlad s požiadavkami stanovenými v tomto nariadení, a najmä v článku 4 ods. 1

                     (10)

                     Výnimočne môžu vzniknúť situácie, keď sa po vykonaní požiadaviek na PBN stanovených v tomto nariadení zistí, že je pre poskytovateľov ATM/ANS z nepredvídateľných dôvodov, ktoré sú mimo ich kontroly, nemožné poskytovať ich služby v súlade s uvedenými požiadavkami. Bez toho, aby bola dotknutá povinnosť uvedených poskytovateľov prijať všetky primerané opatrenia, ktoré spadajú pod ich kontrolu, na zamedzenie vzniku takých situácií a na obnovenie súladu s týmito požiadavkami čo najskôr, ak takéto situácie napriek tomu nastanú, malo by sa od nich vyžadovať, aby prijali potrebné výnimočné opatrenia na zaistenie nepretržitého, bezpečného poskytovania služieb inými prostriedkami, najmä použitím konvenčných navigačných postupov.

                     (11)

                     Zúčastneným stranám treba poskytnúť dostatočný čas na zabezpečenie súladu s týmto nariadením. Požiadavka týkajúca sa výhradného používania PBN by sa mala uplatňovať až od vhodného neskoršieho dátumu, aby bol poskytnutý dostatočný čas na bezpečný a plynulý prechod. Okrem toho by sa určité opatrenia prílohy mali takisto uplatňovať od vhodného neskoršieho dátumu vzhľadom na dodatočný čas, ktorý príslušné strany potrebujú na prispôsobenie sa príslušným požiadavkám.

                     (12)

                     Opatrenia stanovené v tomto nariadení sú založené na stanovisku Európskej agentúry pre bezpečnosť letectva podľa článku 17 ods. 2 písm. b) a článku 19 ods. 1 nariadenia (ES) č. 216/2008.

                     (13)

                     Opatrenia uvedené v tomto nariadení sú v súlade so stanoviskom výboru zriadeného článkom 5 nariadenia Európskeho parlamentu a Rady (ES) č. 549/2004 (9),

               PRIJALA TOTO NARIADENIE:

            Článok 1
            Predmet úpravy a rozsah pôsobnosti

               1.   Týmto nariadením sa stanovujú požiadavky na využívanie vzdušného priestoru a prevádzkové postupy týkajúce sa výkonnostnej navigácie.

               2.   Toto nariadenie sa uplatňuje na poskytovateľov manažmentu letovej prevádzky/leteckých navigačných služieb (ATM/ANS) a prevádzkovateľov letísk (ďalej len „poskytovatelia ATM/ANS“), ktorí sú zodpovední za zavedenie postupov priblíženia podľa prístrojov alebo tratí letových prevádzkových služieb (ATS), ak poskytujú svoje služby v rámci tohto vzdušného priestoru:

                           a)

                           nad územím, na ktoré sa vzťahuje zmluva;

                           b)

                           akýkoľvek iný vzdušný priestor, v ktorom sú členské štáty zodpovedné za poskytovanie leteckých navigačných služieb v súlade s článkom 1 ods. 3 nariadenia Európskeho parlamentu a Rady (ES) č. 551/2004 (10).

            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:

                        1.

                        „výkonnostná navigácia (PBN)“ je výkonnostná navigácia v zmysle vymedzenia v článku 2 ods. 5 nariadenia (EÚ) č. 965/2012;

                        2.

                        „trať letových prevádzkových služieb (ATS)“ je trať ATS v zmysle vymedzenia v článku 2 ods. 46 vykonávacieho nariadenia (EÚ) č. 923/2012;

                        3.

                        „postup priblíženia podľa prístrojov“ je postup priblíženia podľa prístrojov v zmysle vymedzenia v článku 2 ods. 90 vykonávacieho nariadenia (EÚ) č. 923/2012;

                        4.

                        „konvenčné navigačné postupy“ sú trate ATS a postupy priblíženia podľa prístrojov založené na využívaní pozemných navigačných zariadení, ktoré neumožňujú súlad s požiadavkami na PBN stanovenými v tomto nariadení;

                        5.

                        „prístrojová dráha“ je prístrojová dráha v zmysle vymedzenia v prílohe I bode 22 nariadenia Komisie (EÚ) č. 139/2014 (11);

                        6.

                        „navigačná špecifikácia“ je súbor požiadaviek pre lietadlo a posádku lietadla potrebných na podporu prevádzky výkonnostnej navigácie v rámci vymedzeného vzdušného priestoru;

                        7.

                        „špecifikácia X požadovanej navigačnej výkonnosti (RNP)“ je navigačná špecifikácia založená na priestorovej navigácii, ktorá zahŕňa požiadavku palubného monitorovania výkonnosti a súvisiaceho varovania, pričom „X“ sa vzťahuje na presnosť smerovej navigácie v námorných míľach alebo na typ postupu a požadované funkcie;

                        8.

                        „smerová navigácia (LNAV)“, „smerová navigácia/vertikálna navigácia (LNAV/VNAV)“ a „výkonnosť kurzového majáka s vertikálnym vedením (LPV)“ sú značky na označenie rôznych typov prevádzkových miním na približovacích mapách zobrazujúcich postupy priblíženia na základe globálnych navigačných satelitných systémov (GNSS), ktoré sú klasifikované ako priblíženia RNP (RNP APCH);

                        9.

                        „rádius k fixu (radius to fix – RF)“ je kruhová dráha s konštantným priemerom okolo vymedzeného stredu otáčania, ktorá končí vo fixe;

                        10.

                        „2D priblíženie“ je postup priblíženia podľa prístrojov klasifikovaný ako postup nie presného priblíženia v zmysle vymedzenia v článku 2 ods. 90 vykonávacieho nariadenia (EÚ) č. 923/2012;

                        11.

                        „3D priblíženie“ je postup priblíženia podľa prístrojov klasifikovaný ako priblíženie s vertikálnym vedením alebo presné priblíženie v zmysle vymedzenia v článku 2 ods. 90 vykonávacieho nariadenia (EÚ) č. 923/2012;

                        12.

                        „systém so satelitným rozšírením (SBAS)“ je systém so širokým pokrytím, v ktorom používateľ GNSS dostáva informácie zlepšujúce presnosť polohy zo satelitného vysielača;

                        13.

                        „špecifikácia X priestorovej navigácie (RNAV)“ je navigačná špecifikácia založená na priestorovej navigácii, ktorá nezahŕňa požiadavku palubného monitorovania výkonnosti a súvisiaceho varovania, pričom „X“ sa vzťahuje na presnosť smerovej navigácie v námorných míľach;

                        14.

                        „trať štandardného príletu podľa prístrojov (STAR)“ je trať príletu určená podľa pravidiel pre let podľa prístrojov spájajúca významný bod, obvykle na trati letových prevádzkových služieb (ATS), s bodom, v ktorom sa môže začať zverejnený postup priblíženia podľa prístrojov;

                        15.

                        „trať štandardného odletu podľa prístrojov (SID)“ je trať odletu určená podľa pravidiel pre let podľa prístrojov spájajúca letisko so špecifikovaným významným bodom, obvykle na určenej trati ATS, v ktorom sa začína fáza letu na trati;

                        16.

                        „navigačná funkcia“ je konkrétna schopnosť navigačného systému, ktorá sa vyžaduje na splnenie potrieb navrhovaných operácií vo vzdušnom priestore;

            Článok 3
            Požiadavky týkajúce sa PBN
            Poskytovatelia ATM/ANS musia splniť požiadavky na vykonávanie výkonnostnej navigácie stanovené v podčasti PBN prílohy.

            Článok 4
            Prechodné opatrenia

               1.   Poskytovatelia ATM/ANS prijmú potrebné opatrenia, aby sa zabezpečil hladký a bezpečný prechod na poskytovanie služieb s použitím výkonnostnej navigácie v súlade s článkom 3.
               Tieto opatrenia zahŕňajú stanovenie a vykonávanie plánu prechodu. Poskytovatelia ATM/ANS svoj plán prechodu aktualizujú.
               Plán prechodu musí byť v súlade s európskym riadiacim plánom ATM a so spoločnými projektmi uvedenými v článku 15a nariadenia Európskeho parlamentu a Rady (ES) č. 550/2004 (12).

               2.   Poskytovatelia ATM/ANS musia návrh plánu prechodu a návrh akýchkoľvek jeho významných aktualizácií konzultovať so všetkými týmito zúčastnenými stranami a podľa potreby zohľadniť ich názory:

                           a)

                           prevádzkovatelia letiska, používatelia vzdušného priestoru a zastupiteľské organizácie týchto používateľov vzdušného priestoru, ktorých sa poskytovanie ich služieb týka;

                           b)

                           manažér siete uvedený v článku 3 ods. 1 nariadenia (EÚ) č. 677/2011;

                           c)

                           poskytovatelia ATM/ANS, ktorí poskytujú svoje služby v priľahlých blokoch vzdušného priestoru.

               3.   Po vykonaní konzultácií uvedených v odseku 2 predložia poskytovatelia ATM/ANS výsledky konzultácií, ako aj návrh plánu prechodu alebo návrh jeho významnej aktualizácie na schválenie príslušnému orgánu zodpovednému za príslušný vzdušný priestor.
               Tento príslušný orgán overí, či je návrh plánu prechodu alebo návrh jeho významnej aktualizácie v súlade s požiadavkami tohto nariadenia, a najmä či sa v prípade potreby zohľadňujú názory používateľov vzdušného priestoru vrátane tých, ktorí prevádzkujú štátne lietadlá. Členský štát príslušného orgánu môže stanoviť, že takéto overenie sa vykoná v koordinácii s inými príslušnými orgánmi dotknutého členského štátu.
               Tento príslušný orgán informuje poskytovateľov ATM/ANS o výsledku daného overenia bez zbytočného odkladu. Poskytovatelia ATM/ANS nestanovujú ani nevykonávajú plán prechodu alebo jeho významnú aktualizáciu skôr, ako ich príslušný orgán informoval o tom, že schválil návrh plánu prechodu alebo návrh jeho významnej aktualizácie.

            Článok 5
            Výhradné používanie PBN

               1.   Poskytovatelia ATM/ANS neposkytujú svoje služby s použitím konvenčných navigačných postupov ani s použitím výkonnostnej navigácie, ktorá nie je v súlade s požiadavkami stanovenými v bode AUR.PBN.2005 prílohy.

               2.   Odsekom 1 nie je dotknutý článok 6 ani možnosť poskytovateľov ATM/ANS poskytovať služby s použitím pristávacích systémov umožňujúcich postupy priblíženia kategórií CAT II, CAT IIIA alebo CAT IIIB v zmysle bodov 14, 15 a 16 (v príslušnom poradí) prílohy I k nariadeniu (EÚ) č. 965/2012.

            Článok 6
            Výnimočné opatrenia
            Poskytovatelia ATM/ANS prijmú potrebné opatrenia, aby sa zabezpečilo, že budú naďalej schopní poskytovať služby inými prostriedkami, ak z nepredvídateľných dôvodov, ktoré sú mimo ich kontroly, GNSS alebo iné metódy používané pri výkonnostnej navigácii už nie sú k dispozícii, čo im znemožnilo poskytovať ich služby v súlade s článkom 3. Tieto opatrenia zahŕňajú najmä zachovanie siete konvenčných navigačných zariadení a súvisiacich infraštruktúr dohľadu a komunikácie.

            Článok 7
            Nadobudnutie účinnosti a uplatňovanie

               1.   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               2.   Toto nariadenie sa uplatňuje od 3. decembra 2020.
               Avšak odchylne od prvého pododseku:

                           a)

                           sa článok 5 uplatňuje od 6. júna 2030;

                           b)

                           v prípade letísk uvedených v bode 1.2.1. prílohy k vykonávaciemu nariadeniu (EÚ) č. 716/2014 a v prípade koncov prístrojových dráh, ktoré umožňujú využívanie postupov presného priblíženia na iných letiskách sa bod AUR.PBN.2005 ods. 1 prílohy uplatňuje od 25. januára 2024;

                           c)

                           v prípade všetkých koncov prístrojových dráh sa bod AUR.PBN.2005 ods. 4 prílohy uplatňuje v súvislosti s jednou stanovenou traťou SID alebo STAR od 25. januára 2024 a pre všetky stanovené trate SID alebo STAR od 6. júna 2030;

                           d)

                           v prípade tratí ATS pod letovou hladinou 150 sa bod AUR.PBN.2005 ods. 6 prílohy uplatňuje od 25. januára 2024.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. júla 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 79, 13.3.2008, s. 1.

            (2)  dokument ICAO č. 9750.

            (3)  Vykonávacie nariadenie Komisie (EÚ) č. 409/2013 z 3. mája 2013 o vymedzení spoločných projektov, vytvorení riadiacej štruktúry a určení stimulov na podporu vykonávania európskeho riadiaceho plánu manažmentu letovej prevádzky (Ú. v. EÚ L 123, 4.5.2013, s. 1).

            (4)  Vykonávacie nariadenie Komisie (EÚ) č. 923/2012 z 26. septembra 2012, ktorým sa stanovujú spoločné pravidlá lietania a prevádzkové ustanovenia týkajúce sa služieb a postupov v letovej prevádzke a ktorým sa mení a dopĺňa vykonávacie nariadenie (EÚ) č. 1035/2011 a nariadenia (ES) č. 1265/2007, (ES) č. 1794/2006, (ES) č. 730/2006, (ES) č. 1033/2006 a (EÚ) č. 255/2010 (Ú. v. EÚ L 281, 13.10.2012, s. 1).

            (5)  Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1).

            (6)  Nariadenie Komisie (EÚ) č. 452/2014 z 29. apríla 2014, ktorým sa stanovujú technické požiadavky a administratívne postupy týkajúce sa letovej prevádzky prevádzkovateľov z tretích krajín podľa nariadenia Európskeho parlamentu a Rady (ES) č. 216/2008 (Ú. v. EÚ L 133, 6.5.2014, s. 12).

            (7)  Vykonávacie nariadenie Komisie (EÚ) č. 716/2014 z 27. júna 2014 o zriadení pilotného spoločného projektu na podporu vykonávania európskeho riadiaceho plánu manažmentu letovej prevádzky (Ú. v. EÚ L 190, 28.6.2014, s. 19).

            (8)  Nariadenie Komisie (EÚ) č. 677/2011 zo 7. júla 2011, ktorým sa ustanovujú podrobné pravidlá vykonávania funkcií siete manažmentu letovej prevádzky (ATM) a ktorým sa mení a dopĺňa nariadenie (EÚ) č. 691/2010 (Ú. v. EÚ L 185, 15.7.2011, s. 1).

            (9)  Nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (Ú. v. EÚ L 96, 31.3.2004, s. 1).

            (10)  Nariadenie Európskeho parlamentu a Rady (ES) č. 551/2004 z 10. marca 2004 o organizácii a využívaní vzdušného priestoru v jednotnom európskom nebi (nariadenie o vzdušnom priestore) (Ú. v. EÚ L 96, 31.3.2004, s. 20).

            (11)  Nariadenie Komisie (EÚ) č. 139/2014 z 12. februára 2014, ktorým sa stanovujú požiadavky a administratívne postupy týkajúce sa letísk podľa nariadenia Európskeho parlamentu a Rady (ES) č. 216/2008 (Ú. v. EÚ L 44, 14.2.2014, s. 1).

            (12)  Nariadenie Európskeho Parlamentu a Rady (ES) č. 550/2004 z 10. marca 2004 o poskytovaní letových navigačných služieb v jednotnom európskom nebi (nariadenie o poskytovaní služieb) (Ú. v. EÚ L 96, 31.3.2004, s. 10).

            PRÍLOHA

               PODČASŤ PBN – Výkonnostná navigácia

               AUR.PBN.1005   Predmet úpravy

            V súlade s článkom 3 sa v tejto podčasti stanovujú požiadavky na vykonávanie výkonnostnej navigácie (PBN), ktoré musia spĺňať poskytovatelia ATM/ANS.

               AUR.PBN.2005   Trate a postupy

                        1.

                        Poskytovatelia ATM/ANS vykonávajú na všetkých koncoch prístrojových dráh postupy priblíženia v súlade s požiadavkami špecifikácie priblíženia RNP (RNP APCH) vrátane LNAV, LNAV/VNAV a miním LPV a v prípade potreby z dôvodu hustoty alebo zložitosti letovej prevádzky úseky rádiusu k fixu (RF).

                        2.

                        Odchylne od bodu (1), keď je vzhľadom na terén, prekážky alebo podmienky zachovávania rozostupov letovej prevádzky vykonávanie postupov 3D priblíženia na koncoch prístrojových dráh príliš náročné, poskytovatelia ATM/ANS vykonávajú postupy 2D priblíženia v súlade s požiadavkami špecifikácie priblíženia RNP (RNP APCH). V takom prípade môžu popri vykonávaní týchto postupov 2D priblíženia vykonávať aj postupy 3D priblíženia v súlade s požiadavkami špecifikácie požadovaného povolenia RNP (RNP AR APCH).

                        3.

                        Odchylne od bodu (1), poskytovatelia ATM/ANS na koncoch prístrojových dráh bez primeraného pokrytia SBAS vykonávajú postupy RNP APCH vrátane miním LNAV a LNAV/VNAV. Poskytovatelia ATM/ANS na týchto koncoch prístrojových dráh zavedú aj minimá LPV najneskôr 18 mesiacov od dátumu, ku ktorému je k dispozícii takéto primerané pokrytie SBAS.

                        4.

                        Ak poskytovatelia ATM/ANS stanovili trate SID alebo STAR, tieto trate vykonávajú v súlade s požiadavkami špecifikácie RNAV 1.

                        5.

                        Odchylne od bodu 4, ak poskytovatelia ATM/ANS stanovili trate SID alebo STAR a ak sa na zachovanie kapacity a bezpečnosti letovej prevádzky v prostredí s vysokou hustotou letovej prevádzky, so zložitou letovou prevádzkou alebo s osobitosťami terénu vyžadujú vyššie výkonnostné požiadavky ako tie, ktoré sú uvedené v danom bode, tieto trate vykonávajú v súlade s požiadavkami špecifikácie RNP 1 vrátane jednej alebo viacerých z týchto dodatočných navigačných funkcií:

                                    a)

                                    postupy pozdĺž vertikálnej dráhy a medzi dvoma fixmi a s použitím:

                                                i)

                                                obmedzenia nadmorskej výšky „AT“;

                                                ii)

                                                obmedzenia nadmorskej výšky „AT OR ABOVE“;

                                                iii)

                                                obmedzenia nadmorskej výšky „AT or BELOW“;

                                                iv)

                                                obmedzenia „WINDOW“;

                                    b)

                                    úseku rádiusu k fixu (RF).

                        6.

                        Ak poskytovatelia ATM/ANS stanovili trate ATS pre postupy na trati, tieto trate implementujú v súlade s požiadavkami špecifikácie RNAV 5.

                        7.

                        Odchylne od bodov 4 a 6, ak poskytovatelia ATM/ANS stanovili trate ATS, SID alebo STAR pre prevádzku rotorových lietadiel, tieto trate implementujú v súlade s požiadavkami špecifikácií RNP 0.3, RNAV 1 alebo RNP 1. V takom prípade sú oprávnení rozhodnúť, ktorú z týchto troch kategórií požiadaviek budú spĺňať.


title: Vykonávacie nariadenie Komisie (EÚ) 2018/1077 z 30. júla 2018, ktorým sa mení vykonávacie nariadenie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)

text:
                  31.7.2018

                  SK

                  Úradný vestník Európskej únie

                  L 194/44

         VYKONÁVACIE NARIADENIE KOMISIE (EÚ) 2018/1077
         z 30. júla 2018,
         ktorým sa mení vykonávacie nariadenie (EÚ) č. 808/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (1), a najmä na jeho článok 8 ods. 3,
         keďže:

                     (1)

                     Vykonávacím nariadením Komisie (EÚ) č. 808/2014 (2) sa stanovili pravidlá uplatňovania nariadenia (EÚ) č. 1305/2013. Nariadením Európskeho parlamentu a Rady (EÚ) 2017/2393 (3) sa zmenilo nariadenie (EÚ) č. 1305/2013 a zjednodušili všeobecné pravidlá regulujúce Európsky poľnohospodársky fond pre rozvoj vidieka (EPFRV). Preto by sa zodpovedajúcim spôsobom mali zmeniť pravidlá vykonávania nariadenia (EÚ) č. 1305/2013.

                     (2)

                     Zrušila sa povinnosť vyberať orgány ponúkajúce poradenské služby prostredníctvom konkrétnych výziev na predloženie ponúk. Preto by sa vykonávacie pravidlá týkajúce sa výziev na predloženie ponúk mali vypustiť.

                     (3)

                     Pravidlá spoločného začatia pôsobenia mladých poľnohospodárov v podniku sa zaviedli v článku 2 ods. 1 písm. n) nariadenia (EÚ) č. 1305/2013 a vymedzenie pojmu „dátum začatia pôsobenia v podniku“ sa doplnilo v článku 2 ods. 1 písm. s) uvedeného nariadenia. Preto by sa s nimi mali zosúladiť ustanovenia týkajúce sa mladých poľnohospodárov v časti 1 bode 8 prílohy I k vykonávaciemu nariadeniu (EÚ) č. 808/2014. Navyše by sa po vypustení článku 57 vykonávacieho nariadenia Komisie (EÚ) č. 809/2014 (4) obsahujúceho pravidlá rozvoja poľnohospodárskych podnikov a podnikateľskej činnosti takisto mali zjednodušiť pravidlá týkajúce sa podnikateľských plánov stanovené vo vykonávacom nariadení (EÚ) č. 808/2014.

                     (4)

                     Zjednodušili sa pravidlá týkajúce sa finančných nástrojov. Predovšetkým sa v článku 49 ods. 4 nariadenia (EÚ) č. 1305/2013 zaviedla výnimka z uplatňovania výberových kritérií pri operáciách podporovaných z finančných nástrojov. Časť 1 odsek 8 prílohy I k vykonávaciemu nariadeniu (EÚ) č. 808/2014 by sa mal zladiť s touto výnimkou.

                     (5)

                     S cieľom predísť zbytočnej administratívnej záťaži a predovšetkým častým úpravám finančných plánov treba objasniť, že uplatnenie stropu pri prekročení plánovaných príspevkov z EPFRV podľa finančného plánu každého programu sa počíta na úrovni celkovej sumy každého opatrenia.

                     (6)

                     Článkom 39a nariadenia (EÚ) č. 1305/2013 sa stanovuje podpora poľnohospodárom prostredníctvom nástroja stabilizácie príjmu pre poľnohospodárov v konkrétnom sektore a článkom 37 uvedeného nariadenia sa povoľuje podpora na poľnohospodárske poistenie, ktorým sa poisťujú straty presahujúce 20 % ročného priemeru spôsobené nepriaznivou poveternostnou udalosťou, chorobou zvierat alebo rastlín, zamorením škodcami alebo environmentálnou nehodou. V súlade s článkom 8 ods. 1 písm. h) nariadenia (EÚ) č. 1305/2013 by sa vo finančnom pláne mala uvádzať plánovaná podpora z EPFRV a miera príspevku.

                     (7)

                     Vykonávacie nariadenie (EÚ) č. 808/2014 by sa preto malo zodpovedajúcim spôsobom zmeniť.

                     (8)

                     Opatrenia stanovené v tomto nariadení sú v súlade so stanoviskom Výboru pre rozvoj vidieka,

               PRIJALA TOTO NARIADENIE:

            Článok 1
            Vykonávacie nariadenie (EÚ) č. 808/2014 sa mení takto:

                        1.

                        Článok 7 sa vypúšťa.

                        2.

                        V článku 8 sa vypúšťa odsek 1

                        3.

                        Časť 1 prílohy I sa mení takto:

                                    a)

                                    Bod 8 „Opis vybraných opatrení“ sa mení takto:

                                                i)

                                                V bode 2 sa písmeno c) nahrádza takto:

                                                            „c)

                                                            rozsahu, úrovne podpory, oprávnených prijímateľov a prípadne metodiky na výpočet sumy alebo miery podpory rozčlenených podľa podopatrenia a/alebo druhu operácie, ak je to potrebné. Pre každý druh operácie špecifikovať oprávnené náklady, podmienky oprávnenosti, uplatniteľné sumy a miery podpory a zásady stanovovania kritérií výberu. Ak sa podpora poskytuje na finančný nástroj vykonávaný podľa článku 38 ods. 4 prvého pododseku písm. a) a b) nariadenia (EÚ) č. 1303/2013, opis druhu finančného nástroja, všeobecných kategórií konečných prijímateľov, všeobecných kategórií oprávnených nákladov a maximálnej miery podpory.“;

                                                ii)

                                                V bode 2 písm. e) sa bod 5 nahrádza takto:
                                                „5.   Rozvoj poľnohospodárskych podnikov a podnikateľskej činnosti [článok 19 nariadenia (EÚ) č. 1305/2013]

                                                            —

                                                            vymedzenie malého poľnohospodárskeho podniku uvedené v článku 19 ods. 1 písm. a) bode iii) nariadenia (EÚ) č. 1305/2013,

                                                            —

                                                            vymedzenie úkonov uvedených v článku 2 ods. 1 písm. s) nariadenia (EÚ) č. 1305/2013 («dátum začatia pôsobenia v podniku»),

                                                            —

                                                            vymedzenie horných a dolných prahových hodnôt, ako sa uvádza v článku 19 ods. 4 piatom pododseku nariadenia (EÚ) č. 1305/2013,

                                                            —

                                                            konkrétne podmienky podpory pre mladých poľnohospodárov, pokiaľ nezakladajú podnik ako jediní vedúci podniku v súlade s článkom 2 ods. 1 a ods. 2 delegovaného nariadenia (EÚ) č. 807/2014,

                                                            —

                                                            informácie o uplatňovaní obdobia odkladu uvedeného v článku 2 ods. 3 delegovaného nariadenia (EÚ) č. 807/2014,

                                                            —

                                                            zhrnutie požiadaviek na podnikateľský plán,

                                                            —

                                                            využitie možnosti skombinovať rôzne opatrenia prostredníctvom podnikateľského plánu, čo umožní mladým poľnohospodárom prístup k uvedeným opatreniam,

                                                            —

                                                            zahrnuté oblasti diverzifikácie.“;

                                                iii)

                                                V bode 2 písm. e) sa názov bodu 16 nahrádza takto:
                                                „16.
                                                      Riadenie rizík [články 36 až 39a nariadenia (EÚ) č. 1305/2013]“;

                                    b)

                                    V bode 10 sa písm. c) mení takto:

                                                i)

                                                V prvom pododseku sa dopĺňa tento bod v):

                                                            „v)

                                                            v prípade operácií vykonávaných v súlade s článkom 37 nariadenia (EÚ) č. 1305/2013, ak je minimálna prahová hodnota straty stanovená na 20 %, a v prípade operácií vykonávaných v súlade s článkom 39a nariadenia (EÚ) č. 1305/2013 orientačný celkový príspevok Únie a orientačná miera príspevku.“;

                                                ii)

                                                Dopĺňa sa tento pododsek:
                                                „Na účely priebežných platieb podľa článku 36 nariadenia (EÚ) č. 1306/2013, platby zostatku podľa článku 37 a schvaľovania účtovných závierok podľa článku 51 uvedeného nariadenia, sa miera príspevok EPFRV, ktorý sa má vyplatiť na oprávnené verejné výdavky dotknutého programu, dodržiava na úrovni opatrenia.“

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 487.

            (2)  Vykonávacie nariadenie Komisie (EÚ) č. 808/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) (Ú. v. EÚ L 227, 31.7.2014, s. 18).

            (3)  Nariadenie Európskeho parlamentu a Rady (EÚ) 2017/2393 z 13. decembra 2017, ktorým sa mení nariadenie (EÚ) č. 1305/2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV), nariadenie (EÚ) č. 1306/2013 o financovaní, riadení a monitorovaní spoločnej poľnohospodárskej politiky, nariadenie (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, nariadenie (EÚ) č. 1308/2013, ktorým sa vytvára spoločná organizácia trhov s poľnohospodárskymi výrobkami, a nariadenie (EÚ) č. 652/2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu (Ú. v. EÚ L 350, 29.12.2017, s. 15).

            (4)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).


title: Vykonávacie nariadenie Komisie (EÚ) 2018/1201 z 22. augusta 2018, ktorým sa do Registra zaručených tradičných špecialít zapisuje názov [„Kiełbasa krakowska sucha staropolska“ (ZTŠ)]

text:
                  27.8.2018

                  SK

                  Úradný vestník Európskej únie

                  L 217/5

         VYKONÁVACIE NARIADENIE KOMISIE (EÚ) 2018/1201
         z 22. augusta 2018,
         ktorým sa do Registra zaručených tradičných špecialít zapisuje názov [„Kiełbasa krakowska sucha staropolska“ (ZTŠ)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     Žiadosť Poľska o zápis názvu „Kiełbasa krakowska sucha staropolska“ do registra bola v súlade s článkom 50 ods. 2 písm. b) nariadenia (EÚ) č. 1151/2012 uverejnená v Úradnom vestníku Európskej únie (2).

                     (2)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, názov „Kiełbasa krakowska sucha staropolska“ by sa mal zapísať do registra,

               PRIJALA TOTO NARIADENIE:

            Článok 1
            Názov „Kiełbasa krakowska sucha staropolska“ (ZTŠ) sa zapisuje do registra.
            Názov uvedený v prvom odseku sa vzťahuje na výrobok triedy 1.2 Mäsové výrobky (tepelne spracované, solené, údené atď.) uvedenej v prílohe XI k vykonávaciemu nariadeniu Komisie (EÚ) č. 668/2014 (3).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. augusta 2018

                  Za Komisiu

                  v mene predsedu

               Pierre MOSCOVICI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Ú. v. EÚ C 53, 13.2.2018, s. 11.

            (3)  Vykonávacie nariadenie Komisie (EÚ) č. 668/2014 z 13. júna 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (Ú. v. EÚ L 179, 19.6.2014, s. 36).


title: Vykonávacie nariadenie Komisie (EÚ) 2018/1264 z 20. septembra 2018, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky petoxamid a ktorým sa mení príloha k vykonávaciemu nariadeniu Komisie (EÚ) č. 540/2011 (Text s významom pre EHP)

text:
                  21.9.2018

                  SK

                  Úradný vestník Európskej únie

                  L 238/71

         VYKONÁVACIE NARIADENIE KOMISIE (EÚ) 2018/1264
         z 20. septembra 2018,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh obnovuje schválenie účinnej látky petoxamid a ktorým sa mení príloha k vykonávaciemu nariadeniu Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 20 ods. 1,
         keďže:

                     (1)

                     Smernicou Komisie 2006/41/ES (2) sa petoxamid zaradil ako účinná látka do prílohy I k smernici Rady 91/414/EHS (3).

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Platnosť schválenia účinnej látky petoxamid v zmysle časti A prílohy k vykonávaciemu nariadeniu (EÚ) č. 540/2011 uplynie 31. januára 2019.

                     (4)

                     Žiadosť o obnovenie schválenia petoxamidu bola predložená v súlade s článkom 1 vykonávacieho nariadenia Komisie (EÚ) č. 844/2012 (5) v lehote stanovenej v uvedenom článku.

                     (5)

                     Žiadateľ predložil doplňujúcu dokumentáciu, ktorá sa vyžaduje podľa článku 6 vykonávacieho nariadenia (EÚ) č. 844/2012. Spravodajský členský štát skonštatoval, že žiadosť je úplná.

                     (6)

                     Spravodajský členský štát vypracoval hodnotiacu správu o obnovení schválenia na základe konzultácie so spoluspravodajským členským štátom a 31. augusta 2016 ju predložil Európskemu úradu pre bezpečnosť potravín (ďalej len „úrad“) a Komisii.

                     (7)

                     Úrad postúpil hodnotiacu správu o obnovení schválenia žiadateľovi a členským štátom na pripomienkovanie a prijaté pripomienky postúpil Komisii. Úrad takisto sprístupnil doplňujúcu súhrnnú dokumentáciu verejnosti.

                     (8)

                     Úrad oznámil 30. augusta 2017 Komisii svoj záver (6) o tom, či možno očakávať, že petoxamid bude spĺňať kritériá schválenia stanovené v článku 4 nariadenia (ES) č. 1107/2009. Komisia predložila 6. októbra 2017 návrh správy o obnovení schválenia petoxamidu Stálemu výboru pre rastliny, zvieratá, potraviny a krmivá.

                     (9)

                     Žiadateľ mal možnosť predložiť pripomienky k návrhu správy o obnovení schválenia.

                     (10)

                     V prípade jedného alebo viacerých reprezentatívnych použití minimálne jedného prípravku na ochranu rastlín s obsahom účinnej látky petoxamid sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené.

                     (11)

                     Preto je vhodné schválenie petoxamidu obnoviť.

                     (12)

                     Posúdenie rizika v prípade obnovenia schválenia petoxamidu vychádza z obmedzeného počtu reprezentatívnych použití, čím sa však neobmedzujú použitia, pri ktorých možno prípravky na ochranu rastlín s obsahom petoxamidu autorizovať. Preto je vhodné zrušiť obmedzenie týkajúce sa použitia len ako herbicídu.

                     (13)

                     V súlade s článkom 14 ods. 1 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky a obmedzenia. Je najmä vhodné požadovať ďalšie potvrdzujúce informácie.

                     (14)

                     Vykonávacie nariadenie (EÚ) č. 540/2011 by sa preto malo zodpovedajúcim spôsobom zmeniť.

                     (15)

                     Vykonávacím nariadením Komisie (EÚ) 2018/84 (7) sa predĺžil dátum uplynutia platnosti schválenia petoxamidu do 31. januára 2019, aby sa postup obnovenia mohol dokončiť pred uplynutím platnosti schválenia uvedenej účinnej látky. Avšak vzhľadom na to, že rozhodnutie o obnovení bolo prijaté pred týmto predĺženým dátumom uplynutia platnosti, toto nariadenie by sa malo uplatňovať od 1. decembra 2018.

                     (16)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Obnovenie schválenia účinnej látky
            Schválenie účinnej látky petoxamid sa obnovuje v súlade s prílohou I.

            Článok 2
            Zmeny vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti a dátum uplatňovania
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. decembra 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. septembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Komisie 2006/41/ES zo 7. júla 2006, ktorou sa mení a dopĺňa smernica Rady 91/414/EHS s cieľom zaradiť klotianidín a petoxamid ako účinné látky (Ú. v. EÚ L 187, 8.7.2006, s. 24).

            (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  Vykonávacie nariadenie Komisie (EÚ) č. 844/2012 z 18. septembra 2012, ktorým sa stanovujú ustanovenia potrebné na vykonávanie postupu obnovenia účinných látok podľa nariadenia Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Ú. v. EÚ L 252, 19.9.2012, s. 26).

            (6)  Vestník EFSA (EFSA Journal) (2017) 15(9):4981, 22 s. K dispozícii online: www.efsa.europa.eu.

            (7)  Vykonávacie nariadenie Komisie (EÚ) 2018/84 z 19. januára 2018, ktorým sa mení vykonávacie nariadenie (EÚ) č. 540/2011, pokiaľ ide o predĺženie období platnosti schválenia účinných látok chlórpyrifos, chlórpyrifos-metyl, klotianidín, zlúčeniny medi, dimoxystrobín, mankozeb, mekoprop-P, metiram, oxamyl, petoxamid, propikonazol, propineb, propyzamid, pyraklostrobín a zoxamid (Ú. v. EÚ L 16, 20.1.2018, s. 8).

            PRÍLOHA I

                        Bežný názov, identifikačné čísla

                        Názov IUPAC

                        Čistota (1)

                        Dátum schválenia

                        Koniec platnosti schválenia

                        Osobitné ustanovenia

                        petoxamid
                        CAS č. 106700-29-2
                        CIPAC č. 665

                        N-(1-fenyl-2-metylprop-1-én-1-yl)-N-(2-etoxyetyl)-2-chlóracetamid

                        ≥ 940 g/kg
                        Nečistoty:
                        toluén: max. 3 g/kg

                        1. decembra 2018

                        30. novembra 2033

                        ČASŤ A
                        Použitie musí byť obmedzené na jednu aplikáciu každé dva roky na rovnakom poli pri maximálnej dávke 1 200  g účinnej látky na hektár.
                        ČASŤ B
                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia petoxamidu, a najmä dodatky I a II k uvedenej správe.
                        Pri tomto celkovom hodnotení musia členské štáty venovať osobitnú pozornosť:

                                    —

                                    riziku metabolitov v podzemnej vode, ak sa petoxamid používa v oblastiach s citlivými pôdnymi a/alebo klimatickými podmienkami,

                                    —

                                    riziku pre vodné organizmy a dážďovky,

                                    —

                                    riziku pre spotrebiteľov z rezíduí v nasledujúcich plodinách alebo v prípade neúrody.

                              V podmienkach používania sa musia podľa potreby uviesť opatrenia na zmiernenie rizika.
                        Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                    1.

                                    relevantnosť metabolitov, ktoré sa môžu nachádzať v podzemných vodách, pričom zohľadní všetky príslušné klasifikácie petoxamidu v súlade s nariadením Európskeho parlamentu a Rady (ES) č. 1272/2008 (2), najmä ako karcinogénnej látky kategórie 2;

                                    2.

                                    vplyv procesov úpravy vody na charakter rezíduí prítomných v pitnej vode;

                                    3.

                                    potenciál petoxamidu narušiť endokrinný systém, pokiaľ ide o spôsob účinku na štítnu žľazu, pričom poskytne minimálne mechanistické údaje na objasnenie, či existuje spôsob účinku narúšajúci endokrinnú funkciu štítnej žľazy.

                              Žiadateľ predloží informácie požadované v bode 1 do jedného roka po uverejnení stanoviska, ktoré prijal Výbor pre hodnotenie rizík agentúry Európskej chemickej agentúry v súlade s článkom 37 ods. 4 nariadenia Európskeho parlamentu a Rady (ES) č. 1272/2008, pokiaľ ide o petoxamid a požadované informácie.
                        Žiadateľ predloží informácie požadované v bode 2 do dvoch rokov odo dňa, keď Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách.
                        Žiadateľ predloží informácie požadované v bode 3 do 10. novembra 2020 v súlade s nariadením Komisie (EÚ) 2018/605 (3), ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém, a v súlade so spoločným usmerňovacím dokumentom na identifikáciu látok s vlastnosťami narúšajúcimi endokrinný systém, ktorý prijali EFSA a ECHA.

               (1)  Ďalšie podrobnosti o identite a špecifikácii účinnej látky sú uvedené v správe o obnovení.

               (2)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

               (3)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém (Ú. v. EÚ L 101, 20.4.2018, s. 33).

            PRÍLOHA II
            Príloha k vykonávaciemu nariadeniu (EÚ) č. 540/2011 sa mení takto:

                        1.

                        V časti A sa vypúšťa položka 122 týkajúca sa petoxamidu.

                        2.

                        V časti B sa dopĺňa táto položka:

                                    č.

                                    Bežný názov, identifikačné čísla

                                    Názov IUPAC

                                    Čistota (1)

                                    Dátum schválenia

                                    Koniec platnosti schválenia

                                    Osobitné ustanovenia

                                    „127

                                    petoxamid
                                    CAS č. 106700-29-2
                                    CIPAC č. 665

                                    N-(1-fenyl-2-metylprop-1-én-1-yl)-N-(2-etoxyetyl)-2-chlóracetamid

                                    ≥ 940 g/kg
                                    Nečistoty:
                                    toluén: max. 3 g/kg

                                    1. decembra 2018

                                    30. novembra 2033

                                    ČASŤ A
                                    Použitie musí byť obmedzené na jednu aplikáciu každé dva roky na rovnakom poli pri maximálnej dávke 1 200  g účinnej látky na hektár.
                                    ČASŤ B
                                    Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery správy o obnovení schválenia petoxamidu, a najmä dodatky I a II k uvedenej správe.
                                    Pri tomto celkovom hodnotení musia členské štáty venovať osobitnú pozornosť:

                                                —

                                                riziku metabolitov v podzemnej vode, ak sa petoxamid používa v oblastiach s citlivými pôdnymi a/alebo klimatickými podmienkami,

                                                —

                                                riziku pre vodné organizmy a dážďovky,

                                                —

                                                riziku pre spotrebiteľov z rezíduí v nasledujúcich plodinách alebo v prípade neúrody.

                                          V podmienkach používania sa musia podľa potreby uviesť opatrenia na zmiernenie rizika.
                                    Žiadateľ musí predložiť Komisii, členským štátom a úradu potvrdzujúce informácie, pokiaľ ide o:

                                                1.

                                                relevantnosť metabolitov, ktoré sa môžu nachádzať v podzemných vodách, pričom zohľadní všetky príslušné klasifikácie petoxamidu v súlade s nariadením Európskeho parlamentu a Rady (ES) č. 1272/2008 (2), najmä ako karcinogénnej látky kategórie 2;

                                                2.

                                                vplyv procesov úpravy vody na charakter rezíduí prítomných v pitnej vode;

                                                3.

                                                potenciál petoxamidu narušiť endokrinný systém, pokiaľ ide o spôsob účinku na štítnu žľazu, pričom poskytne minimálne mechanistické údaje na objasnenie, či existuje spôsob účinku narúšajúci endokrinnú funkciu štítnej žľazy.

                                          Žiadateľ predloží informácie požadované v bode 1 do jedného roka po uverejnení stanoviska, ktoré prijal Výbor pre hodnotenie rizík agentúry Európskej chemickej agentúry v súlade s článkom 37 ods. 4 nariadenia Európskeho parlamentu a Rady (ES) č. 1272/2008, pokiaľ ide o petoxamid a požadované informácie.
                                    Žiadateľ predloží informácie požadované v bode 2 do dvoch rokov odo dňa, keď Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách.
                                    Žiadateľ predloží informácie požadované v bode 3 do 10. novembra 2020 v súlade s nariadením Komisie (EÚ) 2018/605 (3), ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém, a v súlade so spoločným usmerňovacím dokumentom na identifikáciu látok s vlastnosťami narúšajúcimi endokrinný systém, ktorý prijali EFSA a ECHA.“

               (1)  Ďalšie podrobnosti o identite a špecifikácii účinnej látky sú uvedené v správe o obnovení.

               (2)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

               (3)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém (Ú. v. EÚ L 101, 20.4.2018, s. 33).


title: Vykonávacie nariadenie Komisie (EÚ) 2018/1265 z 20. septembra 2018, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka fenpikoxamid a ktorým sa mení vykonávacie nariadenie Komisie (EÚ) č. 540/2011 (Text s významom pre EHP)

text:
                  21.9.2018

                  SK

                  Úradný vestník Európskej únie

                  L 238/77

         VYKONÁVACIE NARIADENIE KOMISIE (EÚ) 2018/1265
         z 20. septembra 2018,
         ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka fenpikoxamid a ktorým sa mení vykonávacie nariadenie Komisie (EÚ) č. 540/2011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,
         keďže:

                     (1)

                     V súlade s článkom 7 ods. 1 nariadenia (ES) č. 1107/2009 bola Spojenému kráľovstvu 2. decembra 2014 doručená od spoločnosti Dow AgroScience GmbH žiadosť o schválenie účinnej látky fenpikoxamid.

                     (2)

                     V súlade s článkom 9 ods. 3 uvedeného nariadenia informovalo Spojené kráľovstvo ako spravodajský členský štát 13. januára 2015 žiadateľa, ostatné členské štáty, Komisiu a Európsky úrad pre bezpečnosť potravín (ďalej len „úrad“) o prijateľnosti žiadosti.

                     (3)

                     Spravodajský členský štát predložil 13. októbra 2016 Komisii návrh hodnotiacej správy, ktorého kópiu zaslal úradu, s posúdením toho, či od danej účinnej látky možno očakávať, že spĺňa kritériá schválenia stanovené v článku 4 nariadenia (ES) č. 1107/2009.

                     (4)

                     Úrad postupoval v súlade s článkom 12 ods. 1 nariadenia (ES) č. 1107/2009. V súlade s článkom 12 ods. 3 nariadenia (ES) č. 1107/2009 požiadal žiadateľa, aby členským štátom, Komisii a úradu poskytol dodatočné informácie. Spravodajský členský štát predložil 31. júla 2017 úradu hodnotenie dodatočných informácií vo forme aktualizovaného návrhu hodnotiacej správy.

                     (5)

                     Dňa 22. decembra 2017 oznámil úrad žiadateľovi, členským štátom a Komisii svoje závery (2) o tom, či možno očakávať, že účinná látka fenpikoxamid spĺňa kritériá schválenia stanovené v článku 4 nariadenia (ES) č. 1107/2009. Úrad svoje závery sprístupnil verejnosti.

                     (6)

                     Komisia predložila 23. marca 2018 Stálemu výboru pre rastliny, zvieratá, potraviny a krmivá revíznu správu o fenpikoxamide a návrh nariadenia, ktorým sa fenpikoxamid schvaľuje.

                     (7)

                     V súvislosti s jedným alebo viacerými reprezentatívnymi použitiami aspoň jedného prípravku na ochranu rastlín, ktorý obsahuje danú účinnú látku, a najmä použitiami, ktoré sa preskúmali a podrobne opísali v revíznej správe, sa dospelo k záveru, že kritériá schválenia uvedené v článku 4 nariadenia (ES) č. 1107/2009 sú splnené.

                     (8)

                     Preto je vhodné fenpikoxamid schváliť.

                     (9)

                     V súlade s článkom 13 ods. 2 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky a obmedzenia. Je najmä vhodné žiadať ďalšie potvrdzujúce informácie.

                     (10)

                     V súlade s článkom 13 ods. 4 nariadenia (ES) č. 1107/2009 by sa príloha k vykonávaciemu nariadeniu Komisie (EÚ) č. 540/2011 (3) mala zodpovedajúcim spôsobom zmeniť.

                     (11)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Schválenie účinnej látky
            Účinná látka fenpikoxamid špecifikovaná v prílohe I sa schvaľuje za podmienok stanovených v uvedenej prílohe.

            Článok 2
            Zmena vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

            Článok 3
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. septembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  EFSA (Európsky úrad pre bezpečnosť potravín), 2018. Conclusion on the peer review of the pesticide risk assessment of the active substance fenpicoxamid XDE-777 [Závery z partnerského preskúmania účinnej látky fenpikoxamid (XDE-777) z hľadiska posúdenia rizika pesticídov]. Vestník EFSA (EFSA Journal) (2018) 16(1):5146, 27 s, https://doi.org/10.2903/j.efsa.2018.5146.

            (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            PRÍLOHA I

                        Bežný názov, identifikačné čísla

                        Názov IUPAC

                        Čistota (1)

                        Dátum schválenia

                        Koniec platnosti schválenia

                        Osobitné ustanovenia

                        fenpikoxamid
                        CAS č.: 517875-34-2
                        CIPAC č.: 991

                        [2-[[(3S,7R,8R,9S)-7-benzyl-9-metyl-8-(2-metylpropanoyloxy)-2,6-dioxo-1,5-dioxonán-3-yl]karbamoyl]-4-metoxypyridín-3-yl]oxymetyl-2-metylpropanoát

                        ≥ 750 g/kg

                        11. októbra 2018

                        11. októbra 2028

                        Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o fenpikoxamide, a najmä jej dodatky I a II.
                        Pri tomto celkovom hodnotení musia členské štáty venovať osobitnú pozornosť:

                                    —

                                    vplyvu spracovania na hodnotenie rizika pre spotrebiteľov,

                                    —

                                    riziku pre vodné organizmy.

                              V podmienkach používania sa musia podľa potreby uviesť opatrenia na zmiernenie rizika.
                        Žiadateľ musí predložiť potvrdzujúce informácie, pokiaľ ide o:

                                    1.

                                    technickú špecifikáciu vyrobenej účinnej látky (na základe výroby v komerčnom rozsahu) a súlad toxických šarží s potvrdenou technickou špecifikáciou;

                                    2.

                                    vplyv procesov úpravy vody na charakter rezíduí prítomných v pitnej vode;

                                    3.

                                    potenciál fenpikoxamidu narušiť endokrinný systém, pokiaľ ide o spôsob účinku na štítnu žľazu, pričom poskytne najmä mechanistické údaje v súlade s bodmi 3.6.5 a 3.8.2 prílohy II k nariadeniu (ES) č. 1107/2009 zmenenému nariadením Komisie (EÚ) 2018/605 (2) na objasnenie, či účinky pozorované v štúdiách predložených na schválenie súvisia alebo nesúvisia so spôsobom účinku narúšajúcim endokrinnú funkciu štítnej žľazy.

                              Žiadateľ predloží Komisii, členským štátom a úradu informácie uvedené v bode 1 do 11. októbra 2019, v bode 2 do 2 rokov odo dňa, keď Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách, a v bode 3 do 10. novembra 2020.

               (1)  Ďalšie podrobnosti o identite a špecifikácii účinnej látky sú uvedené v revíznej správe.

               (2)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém. (Ú. v. EÚ L 101, 20.4.2018, s. 33).

            PRÍLOHA II
            V časti B prílohy k vykonávaciemu nariadeniu (EÚ) č. 540/2011 sa dopĺňa táto položka:

                           č.

                           Bežný názov, identifikačné čísla

                           Názov IUPAC

                           Čistota (1)

                           Dátum schválenia

                           Koniec platnosti schválenia

                           Osobitné ustanovenia

                           „126

                           fenpikoxamid
                           CAS č.: 517875-34-2
                           CIPAC č.: 991

                           [2-[[(3S,7R,8R,9S)-7-benzyl-9-metyl-8-(2-metylpropanoyloxy)-2,6-dioxo-1,5-dioxonán-3-yl]karbamoyl]-4-metoxypyridín-3-yl]oxymetyl-2-metylpropanoát

                           ≥ 750 g/kg

                           11. októbra 2018

                           11. októbra 2028

                           Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o fenpikoxamide, a najmä jej dodatky I a II.
                           Pri tomto celkovom hodnotení musia členské štáty venovať osobitnú pozornosť:

                                       —

                                       vplyvu spracovania na hodnotenie rizika pre spotrebiteľov,

                                       —

                                       riziku pre vodné organizmy.

                                 V podmienkach používania sa musia podľa potreby uviesť opatrenia na zmiernenie rizika.
                           Žiadateľ musí predložiť potvrdzujúce informácie, pokiaľ ide o:

                                       1.

                                       technickú špecifikáciu vyrobenej účinnej látky (na základe výroby v komerčnom rozsahu) a súlad toxických šarží s potvrdenou technickou špecifikáciou;

                                       2.

                                       vplyv procesov úpravy vody na charakter rezíduí prítomných v pitnej vode;

                                       3.

                                       potenciál fenpikoxamidu narušiť endokrinný systém, pokiaľ ide o spôsob účinku na štítnu žľazu, pričom poskytne najmä mechanistické údaje v súlade s bodmi 3.6.5 a 3.8.2 prílohy II k nariadeniu (ES) č. 1107/2009 zmenenému nariadením Komisie (EÚ) 2018/605 (2) na objasnenie, či účinky pozorované v štúdiách predložených na schválenie súvisia alebo nesúvisia so spôsobom účinku narúšajúcim endokrinnú funkciu štítnej žľazy.

                                 Žiadateľ predloží Komisii, členským štátom a úradu informácie uvedené v bode 1 do 11. októbra 2019, v bode 2 do 2 rokov odo dňa, keď Komisia zverejní usmerňujúci dokument o hodnotení vplyvu procesov úpravy vody na charakter rezíduí prítomných v povrchových a podzemných vodách, a v bode 3 do 10. novembra 2020.“

               (1)  Ďalšie podrobnosti o identite a špecifikácii účinnej látky sú uvedené v revíznej správe.

               (2)  Nariadenie Komisie (EÚ) 2018/605 z 19. apríla 2018, ktorým sa mení príloha II k nariadeniu (ES) č. 1107/2009 stanovením vedeckých kritérií určovania vlastností narúšajúcich endokrinný systém. (Ú. v. EÚ L 101, 20.4.2018, s. 33).